לפי פייננשל טיימס, בין מאי לאוגוסט רכשה ישראל יותר מ-19 מיליון חביות נפט שמקורו בחבל הכורדי בעיראק. הכמות שווה לכ-75% מהביקוש הישראלי. יועץ לממשלה הכורדית: "לא אכפת לנו לאן הנפט הולך"
בתי זיקוק וחברות נפט ישראליות ייבאו בחודשים האחרונים יותר מ-19 מיליון חביות נפט שמקורו בחבל הכורדי בעיראק. כך דיווח אמש (ראשון) פייננשל טיימס. לפי גורמי מסחר, נתוני משלוחים וצילומי לוויין, בין מאי ל-11 באוגוסט רכשה ישראל נפט בסכום של כמעט מיליארד דולר. מדובר בכמות השווה לכ-77% מהביקוש הישראלי, המסתכם בכ-240 אלף חביות ביום. עוד עולה מהדיווח כי חלק מהנפט יוּצא מחדש מישראל או הועבר לאחסון.
"לא אכפת לנו לאן הולך הנפט אחרי שהעברנו אותו לסוחרים", אמר בתגובה יועץ לממשלה הכורדית האזורית (KRG). "סדר העדיפויות שלנו הוא השגת מזומנים למימון הכוחות שלנו במאבק נגד (ארגון המדינה האיסלאמית) דאעש". בישראל לא הגיבו עד כה לפרסום.
לפני כשנה דווח כי ישראל החלה לרכוש נפט מהחבל הכורדי בעיראק. בחודש יוני דווח כי אניית "אלטאי", הרשומה בליבריה, עגנה בנמל אשקלון כשהיא נושאת כמיליון חביות נפט שהופקו בשדות הנפט של החבל הכורדי בעיראק.
בנובמבר דיווחה סוכנות הידיעות רויטרס כי הממשלה בעיראק וממשלת הכורדים הגיעו להסכם שנועד להקל את המתח סביב ייצוא הנפט הכורדי. ההסכם הושג בעקבות שיחות בין שר הנפט העיראקי וראש ממשלת החבל הכורדי.
בשנים האחרונות מפיקים הכורדים נפט בשדות הנפט שנמצאים בשליטתם בצפון־מערב עיראק, שאותו הם מעבירים בצינור לעיר הנמל ג׳יהאן שלחוף הים התיכון בדרום טורקיה. בעבר טענה עיראק כי זהו נפט "בלתי חוקי", שכן הוא שייך לממשלת עיראק והכורדים אינם רשאים למכרו ישירות אלא דרך משרד הנפט העיראקי.
ממשלת החבל הכורדי החליטה בחודש מאי בשנה שעברה לנקוט צעדים עצמאיים נוספים כאשר שכרה שתי אניות שהעמיסו בנמל ג׳יהאן מיליון חביות נפט כל אחת, כדי למכור את הנפט ישירות לקונים. המכליות ניסו למכור את הנפט למרוקו ולמדינות נוספות, אולם נדחו וסולקו מתוך סולידריות עם עיראק ומחשש לתביעות משפטיות.